钦定古今图书集成/方舆汇编/职方典/第1155卷 > 《文选楼记》陈棋
## 钦定古今图书集成/方舆汇编/职方典/第1155卷 > 《文选楼记》陈棋

淳熙九年夏六月，诏前礼部侍郎齐公镇襄阳。越明
年，教条既定，甿俗知劝，边鄙不警，民恬以嬉。公于是
搜访古先哲人遗风逸迹隐而未著者，以寓游观。得
梁昭明高斋故址于谯门直西古城上。按《图经》，昭明
尝聚才士刘孝威、庾肩吾辈凡十人，著《文选》，号“高斋
学士。”《南史》载：昭明生襄阳，五岁，读五经，悉通讽诵。“高
斋”之号，或者始于是欤？后人即其址为斋，岁久挠腐，
摧于蓬藋。公命撤面新之。斋虚而明，高而安，心舒目
朗，周览无碍。其西为楚山，蟺蜒扶舆，而环翠屏，傍出
数峰，苍然秀色，远与天际，浮以清江，飘以白云，纤秾
去来，瞬息百态。其南则鹿门岘首，肩随踵接，横阑几
席，若将俯而有之。凡樵夫牧儿，步上下山，皆可指数
于烟霞杳霭之中。近而里阁楼观，万瓦如鳞，方春草
木摇飏，杂以丹碧，市城雉堞，回环璀璨，凿凿照人。凭
虚而望者，不临流，不适埜，而得大观。虽古今盛衰兴
废，或者不同，而山川高下之吞吐，烟云朝夕之变化，
阅千载如一日者固有焉。此昭明所以饰为斋宇，以
处其徒，廓其见，辑其书，而公为之激昂慷慨，尚友昔
人，揖其风于既颓也。始公以人物议论，被上眷知，入
为监察御史，疏十事，议切时病，当上意，迁太常少卿，
日趋经筵，益陈治道。上以公所学为有用，不数月而
三迁其官。公于斯文，诚有大过人者，犹惓惓于《文选》，
何哉？昔李善嗜《文选》之学，积其注为六十卷，李德裕
家图不置《文选》，诮其书为不根好恶所在，二者俱失
之偏。惟公忘言于决择，而涉取其精华，发为斯世之
用。公盖得其全者欤新其斋而表出之，昭明之遗，由
公而不泯矣。公名庆胄，字子馀，青社人云。